b'\n_START_ARTICLE_\nVolgos\xe2\x80\x93Baltijos vandens kelias\n_START_PARAGRAPH_\nVolgos-Baltijos vandens kelias (rus. \xd0\x92\xd0\xbe\xd0\xbb\xd0\xb3\xd0\xbe-\xd0\x91\xd0\xb0\xd0\xbb\xd1\x82\xd0\xb8\xd0\xb9\xd1\x81\xd0\xba\xd0\xb8\xd0\xb9 \xd0\xb2\xd0\xbe\xd0\xb4\xd0\xbd\xd1\x8b\xd0\xb9 \xd0\xbf\xd1\x83\xd1\x82\xd1\x8c)\xc2\xa0\xe2\x80\x93 laivybini\xc5\xb3 vandentaki\xc5\xb3 tinklas, jungiantis Volgos up\xc4\x99 su Baltijos j\xc5\xabra. Be to, per \xc5\xa1\xc4\xaf ir Baltijos-Baltosios j\xc5\xabr\xc5\xb3 kanal\xc4\x85 Volgos baseinas jungiasi su Arkties vandenynu. Vandens kelias prasideda nuo Volgoje sudaryto Rybinsko tvenkinio ir eina \xc4\xaf \xc5\xa1iaur\xc4\x97s vakarus \xc5\xa0eksnos upe, Beloj\xc4\x97s e\xc5\xbeeru, Kov\xc5\xbeos upe, Marijos kanalu, Vytegros upe, Onegos kanalu, Svir\xc4\x97s upe, Ladogos kanalu ir Nevos upe. Vandens kelio ilgis ~1100\xc2\xa0km, gylis nema\xc5\xbeesnis nei 4\xc2\xa0m._NEWLINE_Vandens kelio statybos prad\xc4\x97tos XIX a. pr. Jos buvo plano vandens keliais sujungti Peterburg\xc4\x85 su vidiniais \xc5\xa1alies rajonais dalimi. Tichvino ir Auk\xc5\xa1tutinio Volo\xc4\x8dioko vandens sistemos nepasiteisino, tod\xc4\x97l 1810\xc2\xa0m. sudarytas Volgos-Baltijos vandens kelias, tada vadintas Marijos vandens keliu (\xd0\x9c\xd0\xb0\xd1\x80\xd0\xb8\xd0\xb8\xd0\xbd\xd1\x81\xd0\xba\xd0\xb0\xd1\x8f \xd0\xb2\xd0\xbe\xd0\xb4\xd0\xbd\xd0\xb0\xd1\x8f \xd1\x81\xd0\xb8\xd1\x81\xd1\x82\xd0\xb5\xd0\xbc\xd0\xb0, pagal princes\xc4\x99 Marij\xc4\x85 Fiodorovn\xc4\x85). Apie 1054 varst\xc5\xb3 ilgio vandens kelio trasa nedaug skyr\xc4\x97si nuo dabartin\xc4\x97s. V\xc4\x97liau buvo \xc4\xafrengti kanalai, aplenkiantys Onegos ir Ladogos e\xc5\xbeerus, kuriuose laivyba ma\xc5\xbeais laivais b\xc5\xabdavo pavojinga._NEWLINE_Tarybiniais metais nuspr\xc4\x99sta atkurti tuo metu jau nunykus\xc4\xaf Marijos kanal\xc4\x85. 1959\xe2\x80\x931964\xc2\xa0m. vykdyta Lenino vardo Volgos-Baltijos vandens kelio rekonstrukcija: sudarytas Rybinsko tvenkinys, \xc4\xafrengta \xc5\xa1liuz\xc5\xb3 sistema, hidroelektrini\xc5\xb3 ir tvenkini\xc5\xb3 tinklas._NEWLINE_Vandens kelias tinkamas iki 5000 t keliamosios galios ir 3,5 m grimzdos laivams. Didieji laivai plaukia tiesiai per Ladogos ir Onegos e\xc5\xbeerus, ma\xc5\xbeesni\xc2\xa0\xe2\x80\x93 apylankomis-kanalais. Daugiausia plaukia savaeigiai laivai. Nuo \xc4\x8cerepoveco iki Sankt Peterburgo kroviniai nugabenami per 2,5\xe2\x80\x933 paras. Vandens keliu gabenamos r\xc5\xabdos, kitos i\xc5\xa1kasenos, mediena i\xc5\xa1 \xc5\xa1iaurini\xc5\xb3 \xc5\xa1alies rajon\xc5\xb3, \xc4\xaf \xc5\xa1iaur\xc4\x99 (ar eksportui pro Peterburgo uost\xc4\x85) ve\xc5\xbeami metalo gaminiai, kalio druska, piritas. I\xc5\xa1ve\xc5\xbeiojamos prek\xc4\x97s atgabentos per Peterburgo uost\xc4\x85. Dabar kelias pla\xc4\x8diai naudojamas ir turizmui (kelion\xc4\x97s garlaiviais).'